Mej. SA skryf kinderboek oor boeliery | Maroela Media
Shudufhadzo Musida, Mej. SA 2020, het 'n kinderboek oor boeliery geskryf. Die boek is in ses tale beskikbaar.
Shudufhadzo Musida, Mej. Suid-Afrika 2020, kan nou die titel van outeur by haar lys van indrukwekkende prestasies voeg.
Musida se Shudu Finds her Magic is in ses tale gepubliseer deur Jacana Media met pragtige illustrasies deur Chantelle en Burgen Thorne.
Die boek sal laat in Augustus vanjaar landwyd op rakke pryk.
Shudu Finds her Magic is geïnspireer deur Musida se eie kindertyd en die boeliery wat sy ervaar het toe sy na 'n nuwe provinsie verhuis het en 'n nuwe skool moes bywoon.
Musida is 'n welbekende aktivis vir geestesgesondheidsbewusmaking. Sy het vanjaar 'n aanlyn gesondheidsinisiatief, #MindfulMondays, in samewerking met die Suid-Afrikaanse Depressie- en Angsgroep (SADAG) en Discovery Vitality op haar Instagram-platform van stapel gestuur.
"Die boek is gemik op kinders tussen die ouderdomme van vier en 12 en handel oor boeliery en die mag van vriendskap. Ek hoop dat jong mense hulself in die storielyn sal sien en iets positiefs daaruit kan neem," verduidelik Musida.
"Die een les wat ek graag wil oordra is dat wanneer iets sleg met jou gebeur, dit belangrik is om met 'n volwassene wat jy vertrou daaroor te praat. Dit kan 'n ouer, familielid of onderwyser wees. Onthou dat boeliery nie jou skuld is nie. Daar is niks fout met jou nie. Niemand behoort deur te maak wat ek deurgemaak het nie."
Die boek sal te koop wees vir R95 en is beskikbaar in Afrikaans (Shudu vind haar sprankel), Engels (Shudu Finds her Magic), Sesotho (Shudu O Sibolla Boikgetho ba hae), Venda (Shudu u wana Vhuṱolo Hawe), Xhosa (uShudu u Fumanisa ukuba UnoMlingo) en Zoeloe (uShudu Uthola Umlingo Wakhe).
Die Mej. Suid-Afrika-organisasie en Jacana Media is vasberade om Musida se boek beskikbaar te stel vir alle kinders in die land en eksemplare sal geskenk word aan Childline en SADAG, wat kinders help met kwessies soos boeliery en depressie.
Eksemplare sal ook gegee word aan letterkundeorganisasies soos Biblionef, wat boeke aan skoolbiblioteke skenk om 'n liefde vir lees te help kweek.
"Ons is trots op Shudu en wat sy bereik met hierdie boek," sê Stephanie Weil, uitvoerende hoof van die Mej. SA-organisasie.
"Ons hoop dit help kinders leer hoe om boeliery te hanteer asook oor vriendelikheid, medelye en wat dit beteken om 'n vriend te wees. Shudu wou nog altyd 'n verskil maak en sy het beslis."
Musida sal 'n reeks virtuele skoolpraatjies aanbied oor die publikasie van die boek en sal 'n landwye toer onderneem om die boek te bemark, onderhewig aan Covid-19-regulasies.
As die heersende Mej. SA 2020 sal Musida op 16 Desember vanjaar aan die 70ste jaarlikse Mej. Wêreld-kompetisie deelneem by die Coca-Cola Music Hall in San Juan, Puerto Rico. Sy hoop om in die voetspore te volg van Rolene Strauss wat die titel in 2014 huis toe gebring het.
Musida het ook Dinsdag haar honneursgraad in internasionale betrekkinge aan die Universiteit van die Witwatersrand ontvang in dieselfde week waarin sy haar 25ste verjaardag gevier het.
Deel van: Bekendes, Boeke, Goeie nuus, SA-nuus
Wat 'n pragtige, sprankelende voorbeeld vir ons jeug. Nee, ek is nie 'n voorstander van skoonheidskompetisies nie, ek gee erkenning waar dit ooglopend verdien word.
Wow, wel gedaan! Ek is nou nie n groot "beauty pageant fan" nie, maar ek het wel al so hier en daar haar op die tv gesien en sy is n dame wat baie toekoms aspirasies het. Sy het al gese sy sal daarvan hou om president te word, ek hou duim vas vir haar want ek kan sien sy is n dame met groot drome en wie weet, miskien is sy net wat hierdie land nodig het, en ek praat nie net van n mooi gesiggie nie :-)